text: Venstre-kovending kom sent sent søndag aften
  07 januar 2013 kl. 10.07
  Sent søndag aften udsendte Venstres bestyrelse i Fredericia en pressemeddelelse, som også blev offentliggjort på Facebook, hvor de opfordrer Thomas Banke til at fortsætte som borgmester.
  Her er hele ordlyden i pressemedelelsen:
  Der har søndag den 6. januar 2013 været afholdt et bestyrelsesmøde i Venstres bestyrelse med det punkt på dagsordenen at tage stilling til, hvorvidt bestyrelsen vil opretholde bestyrelsens opbakning til byrådsgruppens beslutning og opfordringen til borgmesteren om at trække sig.
  Bestyrelsen har i den forbindelse besluttet, at bestyrelsens opbakning til byrådsgruppens beslutning om mistillid til borgmesteren og opfordring til at gå af ikke længere er gældende. Det betyder således, at bestyrelsen opfordrer Thomas Banke til at fortsætte som borgmester.
  Det er samtidig besluttet, at man for god ordens skyld, forløbet taget i betragtning, vil spørge Venstres medlemmer på generalforsamlingen, hvorvidt de ønsker et nyt opstillingsmøde om borgmesterkandidat.
  